প্ৰথমে বেটিং কৰি আৰম্ভণিতে কিছু শলঠেকত পৰিলেও পাছলৈ আক্ৰমণাত্মক খেলি মুম্বাই ইণ্ডিয়ানছে বৃহস্পতিবাৰে খেলোৱা আইপিএলৰ এখন মেচত কিংছ ইলেভেন পঞ্জাৱৰ বিৰুদ্ধে বিজয় সাৱ্যস্ত কৰে।
আবু ধাবিত খেলোৱা গুৰুত্বপূৰ্ণ মেচখনত পঞ্জাৱক ৪৮ৰাণত পৰাজিত কৰি মুম্বাইয়ে লীগ তালিকাৰ শীৰ্ষস্থানত উপনীত হয়।
মুম্বাইৰ হৈ বেটিঙত অ'পেন কৰিবলৈ অহা কুইন্টন ডিককে কোনো ৰাণ কৰিবলৈ সক্ষম নহ'ল। মুম্বাইয়ে দলৰ স্ক'ৰ শূণ্য থাকোতেই প্ৰথম অভাৰতে এটা উইকেট হেৰুৱায়।
ইয়াৰ পাছতে সূৰ্যকুমাৰ যাদবো শীঘ্ৰেই ৰাণ-আউট হৈ যায়। কিন্তু অধিনায়ক ৰোহিত শৰ্মাই ঈষান কিষানক লগত লৈ ইনিংছ আগবঢ়াই নিয়ে।
ঈষান কিষানে ৩২টা বল খেলি ২৮ৰাণ কৰি আউট হয়। আনহাতে, ৰোহিতে ৪৫টা বলত ৭০ৰাণৰ এটা আক্ৰমণাত্মক ইনিংছ খেলে।
শেষলৈ হাৰ্দিক পাণ্ডিয়াৰ সৈতে পোলাৰ্ডে বিস্ফোৰক খেল খেলে। পাণ্ডিয়াই ৩টা চাৰি আৰু ২টা ছয়েৰে ১১টা বলত ৩০ ৰাণ কৰাৰ বিপৰীতে পোলাৰ্ডে ৩টা চাৰি আৰু ৪টা ছয়ৰ সহায়ত ২০টা বলত ৪৭ৰাম কৰি অপৰাজিত হৈ ৰয়।
আনহাতে, পঞ্জাৱৰ হৈ নিকোলাছ পুৰানে সৰ্বোচ্চ ৪৪ৰাণ কৰে। তেওঁ ২৭টা বলৰ ইনিংছটোত ৩টা চাৰি আৰু ২টা ছয় কোবায়।
মুম্বাইৰ হৈ বুমৰাহ, পেটিনছন আৰু চাহাৰে দুটাকৈ উইকেট দখল কৰে। ব'ল্ট আৰু ক্ৰুনল পাণ্ডিয়াই এটাকৈ উইকেট লাভ কৰে।
মুম্বাইয়ে এই খেলখনৰ জয়ৰ পাছত ৪খন মেচত ৪ পইন্ট লাভ কৰি লীগ তালিকাৰ শীৰ্ষস্থানত উপনীত হয়। আনহাতে পঞ্জাৱ তালিকাৰ ৬নম্বৰ স্থানতে ৰয়।
